Ramaphosa-kantoor oor hernieude beurtkragArgieffoto Pres. Cyril Ramaphosa se woordvoerder, Khusela Diko, het Donderdag aan Maroela Media gesê Ramaphosa het sy uitspraak in Desember, dat daar nie weer beurtkrag sal wees tot 13 Januarie nie, gegrond op inligting wat aan hom verskaf is uit Eskom se eie noodherstelplan. Sy is gevra waarop Ramaphosa sy aanspraak in Desember gegrond het (na aanleiding daarvan dat hy in verskeie kringe daarvan beskuldig word dat hy nie weet waarvan hy praat nie) en wat sedertdien verander het, want beurtkrag word weer toegepas. Hierop het Diko Eskom se noodherstelplan as bron vir Ramaphosa se stellings uitgelig, en gevra dat Eskom die vrae oor wat sy “die uitdagings met implementering” genoem het, sal beantwoord. Diko se stellings kom teen die agtergrond daarvan dat kommer landwyd toeneem dat beurtkrag op groot skaal gaan toeneem wanneer die sogenaamde bouersvakansie op 13 Januarie eindig en nywerhede weer tot die mate van volle produksie terugkeer wat die wankelende elektrisiteitsnetwerk toelaat, sodat die vraag na elektrisiteit na verwagting in so ‘n mate sal styg dat dit verdere beurtkrag noodsaak. Elektrisiteitskenners met wie Maroela gepraat het, het verduidelik dat die huidige situasie min of meer vergelykbaar is met wanneer die hoof-kragskakelaar van ‘n woonhuis uitslaan. Mens sit dan jou toebehore af en skakel hulle stuk-stuk weer aan om te sien waar die probleem is, en hoeveel krag jy kan gebruik voor die hoofskakelaar weer uitskop. Dis omtrent dieselfde met beurtkrag, met die bydraende faktore dat die kragsentrales so oud is en so swak in stand gehou is dat die nasionale elektrisiteitsnetwerk in ‘n veel swakker toestand is as baie mense se huishoudelike elektrisiteitsnetwerk, en dit bitter moeilik gaan wees om dit in die afsienbare toekoms weer volkome funksionerend te kry.